Valke ontken lasbrief vir AceAce Magashule, sekretaris-generaal van die ANC (Foto: Simphiwe Mbokazi/African News Agency/ANA) Die Valke het ontken dat ŉ lasbrief uitgereik is vir die inhegtenisneming van Ace Magashule. Independent Online (IOL) het Dinsdagaand in ŉ berig beweer dat daar ŉ lasbrief vir die inhegtenisneming van die sekretaris-generaal van die ANC uitgereik is. IOL hou vol dat Magashule self aan die mediahuis bevestig het dat hy bewus is daarvan dat sy naam op ŉ lys verskyn van mense wat vandeesmaand in hegtenis geneem gaan word. Dié spesiale ondersoekeenheid het hom egter van IOL se berig gedistansieer. “Die Valke beskou die berig as ŉ kwaadwillige poging om die integriteit van die organisasie te ondermyn,” het brig. Hangwani Mulaudzi, Valke-woordvoerder, gesê. Volgens IOL se berig gaan Magashule in hegtenis geneem word in verband met die omstrede Vrede-suiwelprojek in die Vrystaat. Magashule het al verskeie kere onder skoot gekom vir sy rol in die Estina-projek as premier van die Vrystaat. Hy het egter ook al verskeie kere ontken dat hy enigiets verkeerd gedoen het en gesê die reg moet sy gang gaan. Daar is ŉ paar jaar terug onthul dat die Guptas glo miljoene rande gekry het van die Vrystaatse regering se suiwelprojek. E-posse wys glo hoe miljoene rande na Gupta-maatskappye oorbetaal en gebruik is om onder meer vir ŉ Gupta-troue te betaal. Pieter-Louis Myburgh se boek Gangster State: Unravelling Magashule’s Web of Capture is verlede jaar gepubliseer. In die boek word daar ondersoek ingestel na Magashule se beweerde geskiedenis van korrupsie en sy posisie as hoof van ŉ goed georganiseerde staatskapingnetwerk. Voortspruitend uit die boek het Magashule die bynaam “Mr 10 Percent” gekry. Die bynaam verwys na die 10% van alle regeringskontrakte in die Vrystaat wat Magashule glo opgeëis het. Die Valke het ook in 2018 in Magashule se kantoor ingevaar as deel van ŉ ondersoek na sy bedrywighede as premier van die Vrystaat.